Каргилски рат
Каргилски рат је био сукоб између Индије и Пакистана који је трајао од маја до јула 1999. на простору провинције Кашмир. Познат је и под именом Каргилски конфликт док је у индијској војној терминологији званични назив „Операција Виџај". Узрок рата је била инфилтрација пакистанске војске и Кашмирских сепаратиста на индијску страну „линије контроле" која заправо служи као граница између двеју земаља. Пакистан је у почетку негирао учешће али се касније испоставило да је пакистанска војска активно учествовала у борбама заједно са сепаратистима. Индијска војска је уз подршку ратног ваздухопловства повратила већину територија, а пакистанске снаге су услед међународног притиска биле приморане да се потпуно повуку.